Bahreinse belegging hupstoot vir vervaardiging | Netwerk24
Deur William Horne 21 Julie 2019 14:15
Gespesialiseerde saamgestelde materiale wat vir veral spoorweë gebruik word, sal voortaan plaaslik in ’n nuwe aanleg in Germiston, Gauteng, vervaardig word. Foto: Argief
Die maatskappy BFG Africa Rail, ’n filiaal van die Bahreinse maatskappy BFG International, het R50 miljoen daarin belê om teen die einde Desember ’n nuwe aanleg vir die vervaardiging van gespesialiseerde saamgestelde materiaal in Germiston te bou.
BFG International is een van die vyf grootste vervaardigers van dié produkte ter wêreld.
Die produkte wat in die Germiston-aanleg vervaardig sal word, word aanvanklik geoormerk vir die Passasierspooragentskap (Prasa) en ander spoorweg-verwante projekte.
Volgens Ebrahim Patel, minister van handel en nywerheid, is daar vele ander gebruike vir die materiaal wat in onder meer die sekerheidsektor en in die sektor vir hernubare energie vervaardig gaan word.
Volgens die minister sal die belegging lei tot genoeg vervaardigingsvermoë om aan die behoefte in Suid-Afrika te voorsien en sal die produk ook uitgevoer kan word.
Die aanleg sal in 76% van Suid-Afrika se vraag na dié produk voorsien, sê Patel.
Teen einde Desember sal die Germiston-aanleg 120 mense in diens neem wat hoogs gespesialiseerde vaardighede sal aanleer, sê BFG Africa Rail in ’n verklaring.
Volgens Patel is dié soort belegging ’n bewys van die verbeterende beleggingsklimaat in Suid-Afrika en sal dit tot pres. Cyril Ramaphosa se beleggingsveldtog bydra.
Meer oor: Prasa | Ebrahim Patel | Vaardigheid | Spoorweë | Indiensneming | Vervaardiging | Aanleg